Diari Oficial de la Generalitat Valenciana


Sumari del DOGV 9941, del 20-09-2024 (2024/9554)

RESOLUCIÓ de 13 de setembre de 2024, de la Secretaria Autonòmica de Cultura, per la qual es regula i concedix una subvenció directa a l’Associació Valenciana d’Escriptors i Crítics Literaris, CLAVE, per a finançar els premis de la Crítica Literària Valenciana i dur a terme activitats de promoció cultural, per a l’exercici 2024.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9941

Data del DOGV
:   20-09-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/9554

CVE
:   DFCM-W-4944-7187

Data del document
:   13-09-2024

Organisme emissor
:   Conselleria d'Educació, Cultura, Universitats i Ocupació

Tipus de document
:   Resolució

Descriptors 

:   * distinció honorífica
    * professió literària

La Llei 8/2023, de 27 de desembre, de pressupostos de la Generalitat per a l’exercici 2024, preveu, amb càrrec al subprograma 452A00, Llibre, arxius i biblioteques, secció G0118, servici 02, centre gestor 01 i capítol IV, la línia de subvenció S1445, amb la denominació Subvenció nominativa a l’Associació Valenciana d’Escriptors i Crítics Literaris, CLAVE, amb una dotació de 15.000,00 €, de regulació nominativa i concessió directa, i que té com a descripció i finalitat el finançament dels premis de la Crítica Literària Valenciana i la realització d’activitats de promoció cultural. L’entitat beneficiària és l’Associació Valenciana d’Escriptors i Crítics Literaris, CLAVE.

Esta línia de subvenció s’inclou en el Pla estratègic de subvencions de la Vicepresidència Primera i Conselleria de Cultura i Esport, per al període 2024-2026, que es va aprovar mitjançant la Resolució, de 12 de febrer de 2024, de la Vicepresidència Primera i Conselleria de Cultura i Esport, concretament, en el mencionat capítol de la Direcció General de Cultura, i l’objectiu de la subvenció nominativa és finançar els premis de la Crítica Literària Valenciana i realitzar activitats de promoció cultural.

L’article 22 de la Llei 38/2003, de 17 de novembre, general de subvencions, establix, en l’apartat 2.a, la possibilitat de concedir, de manera directa, les subvencions que es preveuen nominativament en els pressupostos generals de l’Estat, de les comunitats autònomes o de les entitats locals, en els termes que s’arrepleguen en els convenis i en la normativa reguladora d’estes subvencions.

D’altra banda, l’article 168 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, establix que podran concedir-se de manera directa, mitjançant una resolució, les subvencions previstes nominativament en la Llei de pressupostos de la Generalitat, entenent-se com a tals les que l’objecte, la dotació pressupostària i el destinatari de les quals figuren inequívocament en els seus annexos.

En este sentit, la lletra d de l’apartat 4 de l’article 160 de l’esmentada Llei 1/2015 disposa que les persones titulars de les conselleries seran les competents per a la concessió de les subvencions nominatives, i l’apartat 5 d’este preveu que l’exercici d’esta competència podrà ser delegat.

D’esta manera, mitjançant la Resolució de 13 d’abril de 2022, del conseller d’Educació, Cultura i Esport, sobre la delegació de competències en determinats òrgans, delega a la persona titular de la Secretaria Autonòmica de Cultura i Esport les resolucions de concessió de subvencions de manera directa, que corresponguen al seu àmbit competencial, a què es referixen els articles 22.2 i 28 de la Llei 38/2003, de 17 de novembre, general de subvencions, i l’article 168 de la Llei 1/2015, de 6 de febrer, de la Generalitat, del sector públic instrumental i de subvencions.

La Conselleria d’Educació, Cultura, Universitats i Ocupació és el departament del Consell al qual, en virtut del que disposa l’article 7 del Decret 17/2024, de 12 de juliol, del president de la Generalitat, pel qual es determinen el nombre i la denominació de les conselleries i les seues atribucions, corresponen les competències en matèria de cultura i promoció cultural, en el desenrotllament de les quals impulsa, entre altres iniciatives, diverses línies de foment i col·laboració amb entitats i administracions públiques amb les quals coadjuva en la consecució d’una programació cultural diversa i àmplia en tot el territori.

L’Associació Valenciana d’Escriptors i Crítics Literaris, CLAVE, és una agrupació d’escriptors i crítics en llengua castellana sense ànim de lucre que han nascut, residixen o treballen a València, associats per a la defensa dels seus interessos professionals, així com per a la promoció de totes les activitats culturals que tinguen com a objecte el llibre i els processos que la condicionen. Busca defendre i promoure l’obra dels seus associats, així com promocionar la cultura literària a tots els gèneres i a tots els àmbits: local, nacional i internacional. Per a fer-ho, promou i gestiona els premis de la Crítica de la Comunitat Valenciana, organitza i dirigix activitats com tallers i esdeveniments participatius, i promou conferències, xarrades i debats amb l’objectiu de conéixer la literatura de hui i la d’ahir, amb atenció especial als autors valencians.

Amb esta finalitat, la Llei 8/2023, de 27 de desembre, de pressupostos de la Generalitat per a l’exercici 2024, preveu la concessió directa per a esta associació d’una subvenció per un import de 15.000,00 €.

S’ha aplicat el que disposa el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques. Les subvencions que es concedixen en esta resolució no requerixen la notificació que s’ha mencionat abans perquè no reunixen els requisits de l’article 107 del Tractat de funcionament de la Unió Europea; en concret, perquè no suposen un avantatge econòmic, ja que l’entitat a la qual va dirigida la subvenció no exercix cap activitat econòmica que puga oferir béns o servicis en el mercat i, per tant, no hi ha la possibilitat de falsejar la competència que afecte els intercanvis comercials entre estats membres.

Per tot el que s’ha exposat, havent-se seguit els tràmits que s’arrepleguen en l’article 168.1.A de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, d’acord amb el que s’establix en la Llei 8/2023, de 27 de desembre, de pressupostos de la Generalitat per a l’exercici 2024, i en virtut de les competències que s’atribuïxen a la Conselleria d’Educació, Cultura, Universitats i Ocupació en l’article 7 del Decret 17/2024, de 12 de juliol, del president de la Generalitat, pel qual es determinen el nombre i la denominació de les conselleries i les seues atribucions, de la disposició final segona del decret mencionat; en el Decret 81/2024, de 12 de juliol, del Consell, pel qual s’establix l’estructura orgànica bàsica de la Presidència i de les conselleries de la Generalitat; en el Decret 186/2023, de 17 d’octubre, del Consell, d’aprovació del Reglament orgànic i funcional de la Vicepresidència Primera i Conselleria de Cultura i Esport; en el Decret 19/2024, de 12 de juliol, del president de la Generalitat, pel qual es determinen les secretaries autonòmiques de l’Administració del Consell, i en la delegació que conté el resolc primer, apartat 2, de la Resolució de 13 d’abril de 2022, del conseller d’Educació, Cultura i Esport, sobre delegació de competències en determinats òrgans,

RESOLC

*Primer. Objecte*

Esta resolució té per objecte regular la concessió directa d’una subvenció destinada a l’Associació Valenciana d’Escriptors i Crítics Literaris, CLAVE, per a finançar els premis de la Crítica Literària Valenciana i realitzar activitats de promoció cultural que es preveu en la Llei 8/2023, de 27 de desembre, de pressupostos de la Generalitat per a l’exercici 2024.

*Segon. Raons d’interés públic que concorren en la concessió*

La possibilitat de concedir una subvenció, de caràcter nominatiu, a l’Associació Valenciana d’Escriptors i Crítics Literaris, CLAVE,, es preveu en l’article 22.2.a de la Llei 38/2003, de 17 de novembre, general de subvencions, i en l’article 168.1.A de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, i així es preveu, de manera expressa, en el pressupost de la Generalitat per a 2024, en la secció G0118, servici G011802, centre gestor R83905321, i el subprograma 452A00, la línia de subvenció S1445, amb la denominació «Subvenció nominativa a l’Associació Valenciana d’Escriptors i Crítics Literaris, CLAVE,», amb una dotació de 15.000,00 €, de regulació nominativa i concessió directa, i que té com a descripció i finalitat el finançament dels premis de la Crítica Literària Valenciana i la realització d’activitats de promoció cultural.

La subvenció que es regula en esta resolució té caràcter singular, el qual deriva del caràcter excepcional i únic de l’entitat sol·licitant i, atés el projecte que ha presentat l’Associació Valenciana d’Escriptors i Crítics Literaris, CLAVE, i la finalitat de la Generalitat de finançar els premis de la Crítica Literària Valenciana i realitzar activitats de promoció cultural, segons les determinacions que es preveu expressament la Llei 8/2023, de 27 de desembre, de pressupostos de la Generalitat per a l’exercici 2024, s’ha optat per atorgar l’ajuda mitjançant una resolució i no per conveni, d’acord amb l’article 168.1.A de la Llei 1/2015, de 8 de febrer, de la Generalitat, atés que no hi ha cap mena de contraprestació, excepte l’aportació econòmica, que es derive cap a la Generalitat, i que es tracta d’un fet singular i únic en el temps i en els seus efectes.

*Tercer. Entitat beneficiària*

L’entitat beneficiària de la subvenció és l’Associació Valenciana d’Escriptors i Crítics Literaris, CLAVE,, associació sense ànim de lucre amb personalitat jurídica pròpia la finalitat prioritària de la qual és defendre el seu àmbit social i professional per a desenrotllar la cultura en les seues múltiples manifestacions, i promoure i difondre els estudis de tipus crític, erudit o d’investigació en el ric llegat de la cultura valenciana, i que es troba inscrita amb data 7 de març de 1991 en el Registre d’associacions de València, secció 1a, amb el número 4540.

*Quart. Activitat subvencionada*

1. L’import de l’ajuda serà de 15.000,00 € i es destinarà a finançar els gastos que es deriven de la realització dels premis de la Crítica Literària Valenciana i de les activitats de promoció cultural que es concreten en els següents:

a) Gastos derivats de la realització del Premi de la Crítica Literària Valenciana 2024, així com la promoció i la gestió de l’edició 2025 amb l’objectiu d’enfortir la imatge del premi i, amb això, la projecció de la producció local en tot el territori nacional i l’estranger.

b) Gastos derivats de la promoció d’escriptors/ores de la Comunitat Valenciana a través d’activitats que promoguen l’acostament i l’intercanvi intel·lectual, la integració als espais culturals i la interconnexió dels territoris, en particular:

–  Jornades i taules redones sobre crítica literària i literatura i IA en les tres províncies.

–  Projecte «Finestres», la missió del qual és posar en valor la poesia escrita per dones de la Comunitat Valenciana.

– Donar visibilitat als/a les creadors/ores, així com promoure la literatura infantil i juvenil en la comunitat.

c) Gastos derivats de la promoció de la lectura dels/de les autors/ores associats/ades a CLAVE, en particular:

– Campanyes promocionals d’autors/ores mitjançant les xarxes socials i la radiodifusió (impacte nacional/ internacional).

d) Gastos diversos derivats de la gestió i la coordinació i que es concreten en els següents:

– Publicació de revista *Clau Literària*.

– Millorar i mantindre la pàgina web de l’associació.

– Gestoria administrativa amb la intenció de comptabilitzar la dotació d’activitats subvencionades.

2. Les accions objecte de la subvenció s’hauran d’adscriure directament a cada un dels conceptes de gasto que s’establixen en l’ordinal anterior i s’hauran de dur a terme entre l’1 de gener i el 31 d’octubre de 2024.

3. L’Associació Valenciana d’Escriptors i Crítics Literaris, CLAVE, haurà de justificar gastos subvencionables per valor, com a mínim, d’un 70 % de l’import que s’assigna a l’ajuda.

4. Totes les activitats que es duran a terme seran de caràcter gratuït per a les persones destinatàries i es vertebraran territorialment per a millorar els hàbits lectors, facilitar a la població l’accés a la lectura i enfortir l’ecosistema del llibre de la Comunitat Valenciana.

*Quint. Gastos subvencionables*

1. Seran subvencionables tots els gastos efectuats de naturalesa corrent que estiguen lligats, de manera indubtable, a la intervenció i l’execució de les activitats pressupostades i autoritzades, i que resulten estrictament necessaris per a implementar-se, sempre que complisquen les normes sobre justificació i control que s’establixen i que es destinen finançar la consecució dels objectius que es concreten en l’actuació.

Es considerarà gasto efectuat el que s’haja pagat efectivament amb anterioritat a la finalització del període de justificació que s’establix en esta resolució.

Entre estos gastos es poden incloure:

Gastos directes: seran subvencionables els gastos que resulten necessaris per a fer l’activitat subvencionada, sempre que estiguen relacionats amb l’activitat i resulten indispensables per a preparar-la o executar-la adequadament.

Quan la preparació o execució de l’activitat subvencionable implique gastos en dietes i viatges, no es podran imputar a la subvenció les quanties que siguen superiors a les que hi ha fixades en el Decret 24/1997, d’11 de febrer, del Consell, sobre indemnitzacions per raó del servici i gratificacions per servicis extraordinaris, modificat pel Decret 7/2023, de 27 de gener, i que són les següents:

1. Gastos de desplaçament:

– Si es tracta de vehicles propis, serà subvencionable la quantitat que resulte d’aplicar als quilòmetres recorreguts la indemnització per quilometratge fixada en 0,19 €/km. No es percebrà cap indemnització pel recorregut que excedisca el nombre de quilòmetres corresponents a l’itinerari adequat per a fer l’activitat objecte de la subvenció.

2. Gastos d’hostalatge: 65,97 €/dia per persona.

Només se subvencionaran els bitllets de tren i avió en classe turista. En el cas de les dietes, s’haurà d’indicar la persona, el dia que s’imputa i l’activitat dins de la qual té lloc.

Els gastos d’allotjament i transport només seran subvencionables quan responguen, sens dubte, a la naturalesa de l’activitat subvencionada i els hagen generat les persones relacionades directament amb el desenrotllament de l’activitat i que no formen part de l’entitat beneficiària.

2. D’acord amb el que disposa l’article 31 de la Llei 38/2003, de 17 de novembre, general de subvencions, el cost d’adquisició dels gastos subvencionables haurà d’estar d’acord amb el valor de mercat. Si és el cas, l’òrgan gestor podrà comprovar el valor del mercat amb els mitjans que assenyala l’article 170 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions.

3. No seran subvencionables:

a) Gastos de funcionament corresponents a l’activitat general de l’entitat beneficiària

b) Els gastos de personal intern i els gastos que generen els integrants de la junta directiva o del consell de direcció de l’entitat beneficiària

c) Els gastos per a adquirir béns inventariables (equipament informàtic, mobiliari, equips d’impressió, o anàlegs)

d) Els gastos d’assessoria, coordinació i direcció de projectes

e) Els gastos de garantia bancària

f) Els interessos deutors dels comptes bancaris

g) Els interessos, els recàrrecs i les sancions administratives i penals

h) Els gastos derivats de procediments judicials i administratius

i) Els gastos accessoris als desplaçaments (aparcaments, peatges d’autopistes...)

j) Els gastos sumptuaris (regals, begudes alcohòliques, menjars o estades en establiments considerats de luxe, etc.)

4. Els gastos financers, els gastos d’assessoria jurídica o financera, els gastos notarials i registrals, els gastos pericials per a dur a terme el projecte subvencionat i els d’administració específics són subvencionables si estan directament relacionats amb l’activitat subvencionada i són indispensables per a preparar-la o executar-la adequadament.

5. Els tributs són un gasto subvencionable quan el beneficiari de la subvenció els abona efectivament. En cap cas es consideren gastos subvencionables els impostos indirectes quan siguen susceptibles de ser recuperats o compensats, ni els impostos personals sobre la renda.

*Sext. Quantia*

L’import de la subvenció s’establix en un màxim de 15.000,00 €. Este import s’abonarà amb càrrec a la línia de subvenció S1445, de la secció, servici, centre gestor i programa L5341.38.65.409A75 de l’estat de gastos del pressupost de la Generalitat per a l’exercici 2024.

*Sèptim. Procediment*

1. L’entitat beneficiària haurà de manifestar, en el termini de quinze dies hàbils a partir de la publicació d’esta resolució en el *Diari Oficial de la Generalitat Valenciana*, la seua conformitat amb la concessió de la subvenció i amb estes bases reguladores, d’acord amb el model que s’inclou com a annex d’esta resolució.

2. El model de conformitat, degudament omplit i firmat, s’haurà de presentar telemàticament a través del procediment «Sol·licitud general única d’iniciació i tramitació telemàtica de procediments de la Generalitat Valenciana» en l’enllaç següent: <https://www.gva.es/va/inicio/procedimientos?id_proc=G95565>

3. D’acord amb el que disposa l’article 68 de la Llei 39/2015, d’1 d’octubre, del procediment administratiu comú de les administracions públiques, si el document de conformitat s’ha formalitzat de manera incompleta o no s’han aportat els requisits i els documents que assenyala esta base, es requerirà a la persona interessada que, en un termini de deu dies hàbils, esmene la falta o aporte els documents preceptius, amb la indicació que, si no ho fa, es considerarà que desistix, amb una resolució prèvia d’arxivament de l’expedient, que es dictarà dictar en els termes que preveu l’article 21 de la llei citada, quedarà sense efecte la concessió de la subvenció i es perdrà, per tant, el dret a percebre-la.

*Octau. Òrgan gestor*

Correspon tramitar i gestionar la subvenció a la Direcció General de Cultura.

*Nové. Obligacions de l’Associació Valenciana d’Escriptors i Crítics Literaris, CLAVE*

1. L’Associació Valenciana d’Escriptors i Crítics Literaris, CLAVE, estarà subjecta a les obligacions generals que es deriven de la normativa vigent sobre ajudes o subvencions públiques i, en particular, a les que fa referència l’article 14 de la Llei general de subvencions.

2. L’Associació Valenciana d’Escriptors i Crítics Literaris, CLAVE, estarà subjecta a fer les activitats subvencionades en els termes d’esta resolució i a justificar la realització en els terminis que s’establixen.

3. En particular, estarà obligada a:

a) Fer les activitats que fonamenten la concessió de la subvenció, que es preveuen en el punt quart d’esta resolució, en les dates que es comprenen entre l’1 de gener i el 31 d’octubre del 2024.

b) Justificar el compliment dels requisits i les condicions, així com la realització de l’activitat i el compliment de la finalitat que determinen la concessió de la subvenció.

c) Sotmetre’s a les actuacions de comprovació que efectue l’òrgan que concedix la subvenció, així com a qualsevol altra de comprovació i control financer que puguen dur a terme els òrgans de control competents que se li requerisquen en l’exercici de les actuacions anteriors.

d) Comunicar a la Direcció General de Cultura l’obtenció d’altres subvencions, ajudes, ingressos o recursos que financen les activitats per a la mateixa finalitat i que puguen donar lloc a una modificació de l’ajuda al produir-se una variació de les condicions que es consideren per a concedir la subvenció. En cap cas, la suma de totes estes podrà superar el cost de l’activitat subvencionada. Per a fer-ho, el beneficiari emetrà un certificat de les subvencions, les ajudes o les aportacions de qualsevol mena que haja obtingut d’altres persones públiques o privades per a finançar l’activitat. La comunicació s’haurà d’efectuar quan es conega i, en tot cas, amb anterioritat a la justificació de l’aplicació donada als fons percebuts.

e) Conservar els documents justificatius de l’aplicació dels fons que s’han rebut, inclosos els documents electrònics, mentres puguen ser objecte de les actuacions de comprovació i control.

f) Disposar dels llibres comptables, els registres diligenciats i altres documents auditats degudament en els termes que exigix la legislació mercantil i sectorial aplicable, així com tots els estats comptables i els registres específics exigibles, amb la finalitat de garantir l’exercici adequat de les facultats de comprovació i control.

g) Acreditar, amb anterioritat a la concessió de la subvenció, mitjançant una declaració responsable, no estar sotmés a les prohibicions per a obtindre la condició de beneficiari que s’establixen en l’article 13 de la Llei 38/2003, i també no ser deutor de la Generalitat per reintegrament de subvencions, d’acord amb el que preveu l’article 25 del Reglament de subvencions. En qualsevol cas, l’òrgan gestor durà a terme, amb caràcter previ, els actes d’instrucció necessaris per a conéixer si l’entitat de la subvenció complix els requisits que s’establixen per a ser beneficiària d’esta en els termes que preveu esta resolució.

h) Adoptar les mesures de difusió que s’inclouen en l’apartat 4 de l’article 18 de la Llei 38/2003, que establix que els beneficiaris hauran de donar la publicitat adequada del caràcter públic del finançament de les activitats objecte de subvenció. Estes mesures poden consistir a incloure la imatge institucional de l’entitat concedent, així com llegendes relatives al finançament públic en cartells, plaques commemoratives, materials impresos, mitjans electrònics o audiovisuals, o bé, en mencions fetes en mitjans de comunicació. En este sentit, tot el material gràfic i audiovisual publicitari que es faça (cartells, fullets, pancartes, DVD, CD i la resta de documentació i material utilitzat) haurà d’indicar que l’activitat subvencionada es fa en col·laboració amb la Conselleria d’Educació, Cultura, Universitats i Ocupació, i les inclusions o les mencions que es facen en les pàgines web oficials per a donar repercussió a les activitats hauran d’incorporar, si correspon, el logotip que la Generalitat facilite. Respecte de les campanyes de publicitat que es duguen a terme, s’haurà de respectar el que establix la Llei 12/2018, de 24 de maig, de la Generalitat, de publicitat institucional per a l’interés ciutadà i la concepció col·lectiva de les infraestructures públiques.

i) Com a entitat beneficiària d’una subvenció, en compliment de l’article 3 de la Llei 19/2013, de 9 de desembre, de transparència, accés a la informació pública i bon govern, i de la lletra b de l’article 4 de la Llei 1/2022, de 13 d’abril, de la Generalitat, de transparència i bon govern de la Comunitat Valenciana, en el cas de percebre, durant el període d’un any, ajudes o subvencions públiques en una quantia superior a 50.000 euros o quan, almenys, el 40 % del total dels seus ingressos anuals tinguen caràcter d’ajuda o subvenció pública, sempre que suposen, com a mínim, la quantitat de 5.000 euros, haurà de complir les obligacions de publicitat activa que conté el capítol II del títol I de la Llei 19/2013, de 9 de desembre.

j) La difusió de la informació que establix esta clàusula s’ha de fer per mitjà de la pàgina web de l’entitat, o bé a través de la plataforma TEP - Transparència Entitats Privades, de GVA Oberta, a la qual es pot accedir en <https://gvaoberta.gva.es/va/tep.>

k) Reintegrar els fons que s’han percebut en els supòsits que preveu l’article 37 de la Llei 38/2003 i l’article 172 de la Llei 1/2015.

l) Els contractes que formalitze el beneficiari de la resolució amb el mateix proveïdor per a efectuar les actuacions subvencionades, que tinguen un import igual o superior a 15.000 € (excloent-ne l’IVA), requeriran per a acceptar-los que s’hagen sol·licitat almenys tres ofertes de tres proveïdors diferents, abans d’adquirir el compromís per a la prestació del servici o l’entrega del bé, llevat que, per les característiques especials que tinga, no hi haja en el mercat més que una empresa prestadora o subministradora, o el gasto s’haja efectuat abans de la firma d’esta resolució. Tot això, d’acord amb el que preveu l’article 31.3 de la Llei 38/2003, de 17 de novembre, general de subvencions, en relació amb l’article 118.1 de la Llei 9/2017, de 8 de novembre, de contractes del sector públic.

m) Fer constar que, en tota la informació o la publicitat que s’efectue de l’activitat o l’objecte de la subvenció, s’utilitzarà un llenguatge no sexista.

n) Evitar imatges discriminatòries de la dignitat i la integritat de les persones, en particular de les dones, la infància i l’adolescència, en tots els materials, les imatges i la documentació.

o) Incorporar la perspectiva de gènere en totes les memòries justificatives d’actuacions i un informe d’avaluació de resultats.

p) L’execució de l’activitat subvencionada no haurà de vulnerar, en cap cas, el principi de no-discriminació per raó de sexe, raça, origen ètnic, religió, conviccions, minusvalideses, edat o orientació sexual, i hauran de facilitar, o almenys no impedir, l’accessibilitat per a les persones discapacitades.

q) Assumir totes les responsabilitats que es deriven de l’activitat subvencionada com a titular i promotor, inclòs el finançament total dels costos, així com els possibles excessos respecte del pressupost plantejat.

r) En general, les obligacions que es preveuen com a bàsiques en la Llei 38/2003 i en el seu reglament de desplegament.

4. Incomplir les obligacions anteriors farà que es perda el dret a cobrar, totalment o parcialment, la subvenció atorgada, i tindrà a conseqüència la minoració de la subvenció o, si és el cas, el reintegrament de les quantitats que s’han percebut d’acord amb el que disposa el punt dotze d’esta resolució.

Tot això, sense perjuí, si és el cas, de l’exigència de responsabilitats que puguen correspondre d’acord amb la legislació vigent.

*Dècim. Règim i termini de la justificació de la subvenció*

1. L’entitat beneficiària haurà de presentar, davant de l’òrgan gestor, la justificació adequada de la subvenció, de la realització de l’activitat, del compliment de les condicions que s’imposen i de la consecució dels objectius que es preveuen en l’acte de concessió de la subvenció.

El termini per a presentar la justificació finalitzarà el 31 d’octubre de 2024.

2. En concret, l’entitat beneficiària haurà de presentar un compte justificatiu del gasto efectuat, que es compondrà dels documents següents:

a) Una memòria d’actuació justificativa del compliment de les condicions que s’imposen en la concessió de la subvenció, amb la indicació de les activitats que s’han dut a terme i dels resultats que s’han obtingut.

b) Una memòria econòmica justificativa del cost de les activitats que s’han fet, que contindrà:

1r. Una llista classificada i numerada dels gastos de l’activitat, amb la identificació de la persona o l’entitat creditora i del document, el concepte del gasto, l’import, la data d’emissió i la data de pagament, la relació del gasto amb l’activitat subvencionada, el percentatge d’imputació de cada factura a la subvenció concedida i l’import imputat.

2n. Les factures o els documents de valor probatori equivalent en el tràfic jurídic mercantil o amb eficàcia administrativa i la documentació acreditativa del pagament, ordenats correlativament, d’acord amb la relació anterior.

Per a controlar l’acumulació eventual de subvencions, l’entitat beneficiària haurà de presentar una declaració responsable que faça constar que tots i cada un dels documents o les factures presentats s’apliquen únicament a la justificació de la subvenció concedida.

Quant a les factures, hauran de complir els requisits que es regulen en el Reial decret 1619/2012, de 30 de novembre, pel qual s’aprova el reglament pel qual es regulen les obligacions de facturació, i s’hauran d’emetre dins de l’exercici 2024 i correspondre el període de realització dels gastos subvencionables amb la preparació i l’execució de l’activitat subvencionada.

Les factures han de reflectir amb el detall suficient les prestacions que s’han dut a terme.

No es podran aportar com a justificant de gastos els albarans, les notes d’entrega ni les factures proforma. L’acreditació dels gastos també es podrà fer per mitjà de factures electròniques, sempre que complisquen els requisits que s’exigixen per a acceptar-les en l’àmbit tributari.

Si es tracta d’un gasto de transport (excepte vehicle particular), s’haurà d’aportar el bitllet d’avió, tren, autobús o taxi en què conste la classe i la identitat del viatger. Igualment, s’haurà d’acreditar la relació del viatger amb l’activitat subvencionada.

Si es tracta d’allotjament, en la factura ha de constar la identitat de la persona allotjada. Igualment, s’haurà d’acreditar la relació de la persona allotjada amb l’activitat subvencionada.

Respecte als gastos de transport en vehicle particular, s’haurà d’omplir el model de liquidació de dietes i gastos de viatge que es facilita a este efecte.

3r. Una relació detallada d’altres ingressos o subvencions que hagen finançat l’activitat subvencionada, amb la indicació de l’import i la procedència o, si és el cas, la declaració responsable de no haver rebut altres subvencions, ajudes o ingressos per a l’actuació objecte d’esta subvenció.

4t. Els tres pressupostos que, si és el cas, i en aplicació de l’article 31.3 de la Llei 38/2003, de 17 de novembre, general de subvencions, haja d’haver sol·licitat l’entitat beneficiària.

c) Una declaració responsable firmada per la persona representant legal de l’entitat sobre el compliment de les obligacions que establix la Llei 38/2003, de 17 de novembre, amb la indicació expressa d’estar al corrent en el pagament d’obligacions per reintegrament de subvencions.

3. En el cas que l’entitat beneficiària no deduïsca cap percentatge de les quotes d’IVA suportades, haurà de presentar una declaració jurada per la persona representant legal, mitjançant la qual es notificarà no tindre dret a practicar deduccions per les quotes d’IVA que puguen suportar. Alhora, presentarà un certificat de l’òrgan competent de la Hisenda pública que acredite que no liquida IVA o bé, un certificat de la situació censal i les obligacions.

Quant als documents acreditatius dels pagaments a les persones creditores, com a justificants de pagament s’admetran resguards de transferència (si engloba diverses factures, s’haurà d’aportar una relació detallada d’estes), així com xecs i pagarés, en els termes següents:

1r. Si la forma de pagament és una transferència bancària, esta es justificarà mitjançant el resguard de l’orde de càrrec i haurà de figurar en el concepte de la transferència el número de factura o, si no és possible, el concepte abonat.

2n. Si la forma de pagament és el xec o el pagaré, el document justificatiu consistirà en un rebut, firmat i estampillat per la persona o l’entitat proveïdora, que haurà d’especificar la factura o la documentació justificativa del gasto a què correspon el pagament i la data, el número i la data del xec o, si és el cas, la del venciment del pagaré, i haurà d’aparéixer, davall de la firma, el nom i el número del NIF de la persona que firma.

La forma de pagament que es preveu en els dos punts anteriors s’acompanyarà d’una còpia de l’extracte bancari del càrrec en el compte corresponent a l’operació justificada.

4. Així mateix, l’entitat beneficiària haurà d’acreditar, per mitjà d’un certificat expedit per l’òrgan competent, davant de l’òrgan gestor de la subvenció que regula esta resolució, els punts següents:

a) Que els fons s’han destinat a efectuar l’activitat per a la qual s’han concedit.

b) Que la documentació original acreditativa del gasto efectuat i efectivament pagat es troba en les seues dependències, a la disposició de l’òrgan gestor de la subvenció, de la Intervenció General de la Generalitat i de la Sindicatura de Comptes.

5. Tota la documentació justificativa s’haurà de remetre dins del termini a través del procediment «Sol·licitud general única d’iniciació i tramitació telemàtica de procediments de la Generalitat Valenciana» en l’enllaç següent: <https://www.gva.es/va/inicio/procedimientos?id_proc=G95565>

*Onzé. Forma de pagament de la subvenció*

1. La tramitació del pagament de la subvenció s’iniciarà després que l’Associació Valenciana d’Escriptors i Crítics Literaris, CLAVE, aporte la justificació dels gastos corresponents, i que la Direcció General de Cultura comprove el que s’ha aportat de la realització de l’activitat o el compliment de la finalitat que determinen la concessió de la subvenció.

2. No obstant el que disposa l’ordinal anterior, i a petició de l’entitat beneficiària, es podrà anticipar un 30 % de l’import total de la subvenció després de la concessió, d’acord amb el que establix l’article 171 de la Llei 1/2015, de 6 de febrer, d’hisenda pública, del sector públic instrumental i de subvencions.

3. El pagament s’efectuarà, una vegada rebuda la justificació i una vegada acreditat que l’entitat es troba al corrent de pagament de les seues obligacions tributàries i davant de la Seguretat Social, mitjançant una transferència bancària al compte el titular del qual siga l’Associació Valenciana d’Escriptors i Crítics Literaris, CLAVE, i que estiga donat d’alta en el sistema d’informació pressupostària de la Generalitat.

En el cas que el compte bancari de l’entitat no estiga donat d’alta en la Generalitat, o calga modificar les dades, l’entitat haurà de donar d’alta les seues dades en el sistema PROPER, en compliment de l’Orde 2/2022, de la Conselleria d’Hisenda i Model Econòmic, per la qual es regulen les actuacions o els tràmits d’alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat, i la Resolució, de 16 de juny de 2022, del conseller d’Hisenda i Model Econòmic, per la qual s’aprova la implementació del sistema informàtic PROPER i es regulen les actuacions administratives automatitzades de la Intervenció de la Generalitat Valenciana.

4. L’import del pagament serà, en tot cas, igual a la quantia justificada correctament, sense que la suma dels gastos supere el límit de 15.000,00 €.

*Dotzé. Compatibilitat de les ajudes*

L’ajuda concedida serà compatible amb altres subvencions, ajudes, ingressos o recursos procedents de qualsevol administració o ens públic o privat nacional, de la Unió Europea o d’organismes internacionals, i concedits per a la mateixa finalitat que preveu esta resolució. Esta compatibilitat estarà condicionada al fet que l’import de les ajudes, aïlladament o en concurrència amb altres, no supere el cost de l’activitat subvencionada; tot això, d’acord amb l’article 65.3.c del Reglament de la Llei 38/2003, de 17 de novembre, general de subvencions, aprovat pel Reial decret 887/2006, de 21 de juliol, i l’article 168.1.A, apartat c, de la Llei 1/2015, de 6 de febrer, de la Generalitat, d’hisenda, del sector públic instrumental i de subvencions.

*Tretzé. Minoració, anul·lació i reintegrament de les subvencions*

1. Es reduirà proporcionalment la subvenció en cas que la justificació dels gastos efectuats no arribe a la quantia atorgada, així com quan s’haja subvencionat una part del cost total de l’activitat, però no es justifique l’import total del gasto que suposa el desenrotllament de l’activitat mencionada.

2. La presentació extemporània de la justificació donarà lloc a la incoació d’un procediment per a deixar sense efecte l’acte de concessió de la subvenció. En tot cas, es garantirà el dret d’audiència de l’entitat interessada.

3. En els casos que preveu l’article 37 de la Llei general de subvencions, l’entitat beneficiària haurà de reintegrar el total o una part de la quantitat percebuda més els interessos de demora corresponents. En estos casos, s’incoarà l’expedient oportú que, amb l’audiència prèvia de l’entitat interessada, resoldrà la persona titular de l’òrgan gestor de la subvenció.

4. Si l’Associació Valenciana d’Escriptors i Crítics Literaris, CLAVE, no du a terme les activitats subvencionables que preveu el resolc quart prescriurà el compromís econòmic de finançament per part de la Conselleria d’Educació, Cultura, Universitats i Ocupació.

5. Falsejar o ocultar dades i documents, atés que afecten substancialment la concessió i l’entrega de fons públics, donarà lloc a l’exigència de responsabilitats, tant en l’orde administratiu com en el jurisdiccional competent.

6. La Conselleria d’Educació, Cultura, Universitats i Ocupació es reserva el dret a efectuar totes les inspeccions tècniques i administratives que es consideren necessàries a fi de conformar l’execució correcta de l’actuació subvencionada.

*Catorzé. Mètode general de control*

La Conselleria d’Educació, Cultura, Universitats i Ocupació exercirà el control administratiu a través de la revisió de la documentació de caràcter economicojustificativa i de la memòria d’actuació que es presente a fi de confirmar l’execució correcta de l’actuació subvencionada.

Així mateix, es durà a terme la comprovació material de la realització efectiva de l’objecte de la subvenció mitjançant el pla de control següent:

a) Tipus de control: durant el primer trimestre natural de l’any següent a aquell en què es publicarà la resolució de concessió de la subvenció, es revisarà novament la documentació administrativa que l’entitat beneficiària de la subvenció aporte i es comprovaran, mitjançant la Base de dades nacional de subvencions, les subvencions que ha rebut l’entitat beneficiària per al mateix objecte de subvenció per a evitar concurrències i/o duplicitats. Així mateix, es durà a terme el control material de la realització efectiva de les activitats objecte de subvenció, mitjançant comprovacions *in situ*, en cas que es consideren oportunes, o bé, mitjançant altres procediments, com per exemple vídeos, fotografies geoetiquetades o datades, o altres mitjans de prova en format electrònic, i també mitjançant la comprovació de les llistes de participants i ponents en les jornades o els cursos duts a terme, així com el seguiment de la publicitat en els mitjans de comunicació, procediments que garantisquen la realització adequada de l’activitat subvencionada. Tot això, d’acord amb el que establixen els articles 165.2.j i 169 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions.

b) Criteris de selecció de la mostra: el control que es preveu en el paràgraf anterior arribarà a tots els gastos.

c) Conclusions: es durà a terme una valoració global en la qual s’indicaran, si és el cas, suggeriments per a elaborar altres plans.

*Quinzé. Conflicte d’interessos*

Les persones beneficiàries hauran d’adoptar totes les mesures necessàries per a previndre qualsevol situació en la qual la imparcialitat i l’objectivitat en l’execució de l’acció puguen estar compromeses per raons d’interés econòmic, afinitats polítiques, vincles familiars o afectius, o qualsevol altre interés compartit («conflicte d’interessos»). Hauran de comunicar oficialment a l’òrgan gestor, sense demora, qualsevol situació que constituïsca un conflicte d’interessos o susceptible de conduir a un conflicte d’interessos i prendre, immediatament, totes les mesures necessàries per a corregir esta situació. L’incompliment d’esta obligació pot suposar una infracció a l’ordenament jurídic vigent

*Setzé. Protecció de dades personals*

1. La gestió d’esta subvenció comporta el tractament de dades de caràcter personal, per la qual cosa s’apliquen les mesures i les garanties que regula la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d’abril de 2016, relatiu a la protecció de les persones físiques quant al tractament de dades personals i a la lliure circulació d’estes dades (d’ara en avant, RGPD), i la Llei orgànica 3/2018, de 5 de desembre, de protecció de dades personals i garantia dels drets digitals.

2. En compliment del que disposa l’article 13 de l’RGPD, la informació en matèria de protecció de dades és la següent:

a) Responsable del tractament: Conselleria d’Educació, Cultura, Universitats i Ocupació. Av. de Campanar, 32. 46974 València. Adreça electrònica: rsjjosmsvuzfapxcbamonfvy@jdz.gv

b) Delegació de Protecció de Dades de la Generalitat. Passeig de l’Albereda, 16. 46880 València. Adreça electrònica: lnw@srd.se

c) Finalitat del tractament: gestionar la concessió de la subvenció.

d) Les bases de legitimació general aplicables al tractament de dades són les que es preveuen en els apartats c i e de l’article 6.1 de l’RGPD (l’interés públic i l’obligació legal), en relació amb les normes específiques que regulen este procediment.

e) Quan la persona sol·licitant, o la representant legal, aporte dades de caràcter personal de terceres persones en el procediment administratiu, especialment en la fase de justificació de la subvenció, tindrà l’obligació d’informar-les en els termes que establix esta clàusula.

f) Persones destinatàries de les dades: no està prevista la comunicació de dades de caràcter personal.

g) Les dades no seran objecte de transferències internacionals.

h) El responsable podrà efectuar, en l’exercici de les seues competències, les verificacions necessàries per a comprovar l’exactitud de les dades que declare la persona interessada i que estan en poder de les administracions públiques.

i) D’acord amb l’article 13.2 de l’RGPD, totes les dades personals que se sol·liciten a través dels formularis i la documentació vinculada són necessàries per a poder tramitar la subvenció en les diferents fases del procediment. La falta de comunicació d’estes dades a la conselleria comportarà les conseqüències que preveu l’ordenament jurídic.

j) Termini de conservació de dades: les dades personals es conservaran durant el temps necessari per a complir la finalitat per a la qual se sol·liciten i pels terminis que s’establixen en les normes vigents per a complir les obligacions i les responsabilitats legals, i se suprimiran d’acord amb el que preveu la normativa d’arxius i documentació.

k) La persona interessada té dret a sol·licitar al responsable del tractament l’accés, la rectificació i la supressió de les seues dades de caràcter personal, així com la limitació o l’oposició tant al tractament d’estes dades com a no ser objecte de decisions individuals automatitzades, de manera presencial o telemàtica, d’acord amb el que indica la pàgina següent: <http://www.gva.es/va/proc19970.>

l) A més de qualsevol altre recurs administratiu o acció judicial, si la persona interessada considera que no s’atenen els seus drets o que es vulnera el tractament de les seues dades personals, pot reclamar davant de la Delegació de Protecció de Dades, de manera presencial o telemàtica, d’acord amb el que indica la pàgina següent: [https://www.gva.es/va/inicio/procedimientos?id\_proc=22022.](https://www.gva.es/va/inicio/procedimientos?id_proc=22878. ) A més, hi ha la possibilitat de reclamar davant de l’Agència Espanyola de Protecció de Dades.

Per a més informació, es pot consultar el registre d’activitat de tractament denominat «Ajudes, beques i subvencions», accessible en la pàgina web <https://ceice.gva.es/va/registre-de-tractament-de-dades>

*Desseté. Règim jurídic aplicable*

Estes subvencions es regiran, a més de pel que disposa esta resolució, per la Llei 38/2003, de 17 de novembre, general de subvencions, i pel reglament de la llei citada, aprovat pel Reial decret 887/2006, de 21 de juliol, excepte en el que afecte els principis de publicitat i concurrència, així com pel que disposa la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, i per la resta de normes de dret administratiu que siguen aplicables.

*Dihuité. Efectes*

Esta resolució tindrà efecte a partir de l’endemà de publicar-se en el *Diari Oficial de la Generalitat Valenciana*. D’acord amb el que establixen els articles 114, 123 i 124 de la Llei del procediment administratiu comú de les administracions públiques, i els articles 10, 14 i 46 de la Llei reguladora de la jurisdicció contenciosa administrativa, esta resolució, que posa fi a la via administrativa, pot ser objecte d’un recurs potestatiu de reposició, o bé es pot plantejar directament un recurs contenciós administratiu en els terminis corresponents i davant dels òrgans que s’indiquen a continuació:

a) El recurs potestatiu de reposició s’ha d’interposar davant de la persona titular de la Secretaria Autonòmica de Cultura en el termini d’un mes a comptar de l’endemà de publicar-se esta resolució.

b) El recurs contenciós administratiu s’ha d’interposar davant del Tribunal Superior de Justícia de la Comunitat Valenciana, en el termini de dos mesos a comptar de l’endemà de publicar-se esta resolució, d’acord amb el que disposen els articles 8 i 46 de la Llei 29/1998, de 13 de juliol, reguladora de la jurisdicció contenciosa administrativa.

Tot això, sense perjuí que les persones interessades puguen exercitar qualsevol altra via que estimen oportuna.

ANNEX I

*Model de conformitat de la subvenció de concessió directa*

1. Identificació de la subvenció

– Anualitat:

– Òrgan gestor:

– Import:

– Títol:

2. Entitat beneficiària

– Nom o raó social (\*):

– Tipus d’entitat:

– Sigles:

– NIF:

– Adreça:

– Localitat:

– Província:

– Telèfon:

– Adreça electrònica:

– Pàgina web:

(\*) El nom ha de coincidir amb el que figura en esta resolució.

Dades de la persona representant:

– Nom:

– Cognoms:

– DNI/NIF:

– Càrrec:

Dades domiciliàries a l’efecte de notificació:

– Adreça:

– Localitat:

– Província:

– Codi postal:

Dades de la persona de contacte en cas que siga diferent de la persona sol·licitant:

– Nom i cognoms:

– Telèfon:

– Adreça electrònica:

3. Declaració responsable

a) D’acord amb el que disposa l’article 5 del Decret 165/2010, de 8 d’octubre, del Consell, pel qual s’establixen mesures de simplificació i de reducció de càrregues administratives en els procediments que gestiona l’Administració de la Generalitat i el seu sector públic, done la meua autorització perquè l’Administració obtinga directament l’acreditació del compliment de les obligacions tributàries i amb la Seguretat Social, així com perquè comprove directament les dades d’identitat (DNI) i, si és el cas, de residència.

Sí \_           No\_

En cas que no subscriga l’autorització corresponent, la persona interessada estarà obligada a presentar els documents corresponents juntament amb esta conformitat.

b) Declare que, a la vista de les bases que regixen esta resolució, les accepte íntegrament i accepte la subvenció per al projecte a què es referix esta resolució.

c) Declare que l’entitat que represente no està sotmesa a les prohibicions que preveu l’article 13 de la Llei 38/2003, general de subvencions, que determina la prohibició d’obtindre la condició de beneficiària de subvencions, i cal destacar especialment la de no ser deutora per reintegrament de subvencions.

d) Declare que totes les dades que figuren en este document són certes i em compromet, en nom de l’entitat, a destinar l’import de la subvenció que es regula i es concedix en esta resolució a l’objecte que es preveu.

e) Declare, davall la meua responsabilitat, que els documents que aporte són una còpia fidel de l’original, que s’aportaran a requeriment de l’Administració.

f) Declare que conec l’obligació d’informar aquells tercers les dades personals dels quals s’aporten al llarg del procediment, especialment en la fase de justificació de la subvenció, que les seues dades es facilitaran a la Conselleria d’Educació, Cultura, Universitats i Ocupació, com a responsable del tractament, amb la finalitat de gestionar la subvenció concedida.

4. Dades del projecte, el programa o el pla per al qual es concedix la subvenció

– Descripció del projecte:

– Data inici:

– Data fi:

– Resultats que es preveuen:

Data i firma de la persona representant de l’entitat.

La Conselleria d’Educació, Cultura, Universitats i Ocupació és responsable del tractament de les dades personals que s’arrepleguen en este formulari i, si és el cas, els documents adjunts, i les tractarà amb la finalitat de gestionar la subvenció concedida. Les persones interessades en este tractament tenen dret a sol·licitar davant de la conselleria l’exercici dels drets d’accés, rectificació, supressió i portabilitat de les seues dades, la limitació i l’oposició al tractament i el dret a no ser objecte d’una decisió basada, únicament, en el tractament automatitzat, inclosa l’elaboració de perfils, de manera presencial o telemàtica, d’acord amb el que es preveu en l’enllaç següent: <http://www.gva.es/va/proc19970>. Per a obtindre més informació, es pot consultar el registre d’activitat de tractament denominat «Ajudes, beques i subvencions» en la pàgina web següent: <www.ceice.gva.es/registre-de-tractament-de-dades>

  

València, 13 de setembre de 2024

(p. d. Resolució 13.04.2022; DOGV 9328, 29.04.2022)

María del Pilar Tébar Martínez

Secretària autonòmica de Cultura